Hverfandi líkur eru á því að gos hefjist í Grímsvötnum. Skjálftavirkni þar hefur minnkað seinasta sólarhringinn. Fluglitakóði Veðurstofunnar fyrir Grímsvötn, sem var færður úr gulu í appelsínugult, verður líklega endurskoðaður.
Í gærmorgun varð skjálfti upp á 3,6 stig í Grímsvötnum. Síðan þá hefur dregið úr skjálftavirkni og þeir sem mælast eru mun minni. Kristín Jónsdóttir hópstjóri náttúruvárvöktunar á Veðurstofu Íslands segir að vísindamenn hafi farið upp á tærnar þegar skjálftinn varð.
Það er alveg týpískur undanfari eldgoss. Það er aukin skjálftavirkni, þannig að það var full ástæða til að bregðast við því. Sem betur fer hefur þessi virkni ekki haldið áfram. Það hefur verið rólegt á skjálftavaktinni í nótt þannig að ég geri ráð fyrir að við munum endurskoða þennan fluglitakóða.
Í gær var fluglitakóði Veðurstofunnar færður af gulu viðbúnaðarstigi í appelsínugult, sem þýðir að auknar líkur séu á eldgosi. Kristín segir hverfandi líkur á eldgosi í Grímsvötnum næstu daga .
Við þurfum bara að bregðast við virkninni hverju sinni og það voru mestar líkur í tengslum við þessa fargléttingu og nú er hún afstaðin og við búumst við því að svarið sé nánast samtímis, að það líði ekki mikill tími frá því að eldstöðin upplifi þennan mikla farglétti þar til að hún fari í gang, ef svo má segja. Þessi sviðsmynd, að hlaup setji í gang eldgos, mér finnst hún fara að verða ólíklegri með hverjum deginum.
Dregið hefur úr skjálftavirkni í Grímsvötnum. Hópstjóri náttúruvárvöktunar á Veðurstofunni segir hverfandi líkur á að eldgos verði í kjölfar hlaups úr Grímsvötnum.